**Zmluva na zabezpečenie činnosti autorizovaného technika bezpečnosti a ochrany zdravia pri práci a technika ochrany pred požiarmi**

**uzatvorená v zmysle ustanovenia § 269 ods. 2 zákona č. 513/1991 Zb. Obchodný zákonník v znení neskorších predpisov**

**(ďalej len „zmluva“)**

**Zmluvné strany:**

Objednávateľ: **Slovenská konsolidačná, a.s.**

Sídlo: Cintorínska ul. č. 21, 814 99 Bratislava 1

Zapísaná: v oddiely Sa, vložke č. 2257/B Obchodného registra vedeného Okresným súdom Bratislava I

Zastúpená: Mgr. Peter Egry, predseda predstavenstva

a JUDr. Denisa Vargová, podpredseda predstavenstva

Bankové spojenie Štátna pokladnica

SK

IČO: 35 776 005

IČ DPH: SK2021483585

(ďalej aj „objednávateľ“)

a

Poskytovateľ:

Sídlo/Miesto podnikania:

Zastúpený:

Bankové spojenie: SK

IČO:

DIČ/IČ DPH:

(ďalej aj „poskytovateľ“)

Objednávateľ a poskytovateľ sú v ďalšom texte zmluvy spoločne označovaní ako „zmluvné strany“.

**Článok I.**

# Predmet zmluvy

1. Predmetom tejto zmluvy je záväzok poskytovateľa zabezpečiť pre objednávateľa činnosti technika požiarnej ochrany (ďalej len „PO“) v zmysle ustanovení zákona č. 314/2001 Z. z. o ochrane pred požiarmi v znení neskorších predpisov, spolu s činnosťou autorizovaného technika bezpečnosti a ochrany zdravia pri práci (ďalej len „BOZP“) v zmysle ustanovení zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov a záväzok objednávateľa zaplatiť poskytovateľovi za riadne vykonávanie činností v zmysle tejto zmluvy. Poskytovateľ vyhlasuje, že má oprávnenie na vykonávanie činností, ktoré sú predmetom zmluvy.
2. Predmetom tejto zmluvy je najmä kontrola plnenia povinností, zisťovanie stavu, vzdelávanie a odborná príprava, podávanie informácií, poradenská činnosť, navrhovanie a prijímanie opatrení, vypracúvanie usmernení a dokumentácie v zmysle všeobecne záväzných právnych predpisov SR v oblasti PO a v oblasti BOZP, tak aby si objednávateľ ako právnická osoba plnil svoje povinnosti v zmysle všeobecne záväzných právnych predpisov Slovenskej republiky v oblasti PO a v oblasti BOZP.
3. Predmet zmluvy bude vykonávaný v priestoroch objednávateľa v jeho sídle uvedenom v záhlaví zmluvy. Predmet zmluvy sa netýka prenajatých priestorov nájomcov v sídle objednávateľa.

**Článok II.**

## Práva a povinnosti zmluvných strán

1. **Poskytovateľ je povinný:**

**1.1** Zabezpečovať pre objednávateľa činnosti technika PO v minimálnom nasledovnom rozsahu:

* 1. vykonávať preventívne protipožiarne prehliadky priestorov objednávateľa v zmysle § 14 Vyhlášky Ministerstva vnútra Slovenskej republiky č. 121/2002 Z. z. o požiarnej prevencii v znení neskorších predpisov,
  2. vykonávať školenia zamestnancov objednávateľa v oblasti ochrany pred požiarmi a odbornú prípravu v oblasti PO,
  3. zastupovať objednávateľa pri kontrolách Štátneho požiarneho dozoru,
  4. vypracúvať, viesť a systematicky doplňovať dokumentáciu ochrany pred požiarmi objednávateľa,
  5. zabezpečovať konzultačné a poradenské služby v oblasti ochrany pred požiarmi.

**1.2** Zabezpečovať pre objednávateľa činnosti autorizovaného bezpečnostného technika BOZP v minimálnom nasledovnom rozsahu:

1. vykonávať kontroly zamerané na dodržiavanie pravidiel BOZP,
2. aktualizovať, viesť a systematicky dopĺňať dokumentáciu vyplývajúcu z právnych predpisov v oblasti BOZP, dopĺňať bezpečnostné tabuľky,
3. vykonávať školenia novoprijatých zamestnancov objednávateľa podľa potreby, resp. opakované školenia zamestnancov objednávateľa v predpísaných lehotách,
4. zúčastňovať sa na kontrolách vykonávaných zo strany Inšpektorátu práce,
5. ohlasovať vznik pracovných úrazov predpísaným spôsobom u zamestnancov objednávateľa, viesť evidenciu a registráciu pracovných úrazov a podieľať sa spolu s objednávateľom a poprípade orgánom Inšpekcie práce na vyšetrovaní vzniknutých pracovných úrazov,
6. vykonávať raz ročne kontroly rebríkov a regálov v sídle objednávateľa,
7. zabezpečovať konzultačné a poradenské služby v oblasti BOZP.
8. **Objednávateľ je povinný:**

**2.1** Zabezpečovať poskytovateľovi maximálnu súčinnosť pri vykonávaní zmluvných činností a riešení úloh PO a BOZP.

**2.2** Umožniť poskytovateľovi vstup pod dozorom do všetkých svojich priestorov, v ktorých je poskytovateľ povinný vykonávať činnosti v zmysle zmluvy.

**2.3** Zabezpečiť účasť všetkých svojich zamestnancov na vstupných a opakovaných školeniach súvisiacich s predmetom tejto zmluvy a organizačne zabezpečiť priestory.

**2.4** Včas informovať poskytovateľa o všetkých skutočnostiach, ktoré sa dotýkajú bezpečnosti práce, technických zariadení, ochrany zdravia a ochrany pred požiarmi za účelom riadneho plnenia povinností poskytovateľa vyplývajúcich z tejto zmluvy.

**2.5** Zabezpečiť pre poskytovateľa primerané podmienky na uloženie agendy a na výkon nutných administratívnych prác.

**Článok III.**

**Cena a platobné podmienky**

* + - 1. Cena za vykonanie zmluvných činností, ktoré sú predmetom tejto zmluvy uvedená v bode 2 tohto článku zmluvy je stanovená v zmysle ustanovenia § 3 zákona č. 18/1996 Z. z. o cenách v znení neskorších predpisov a vyhlášky Ministerstva financií Slovenskej republiky č. 87/1996 Z. z., ktorou sa vykonáva zákon Národnej rady Slovenskej republiky č. 18/1996 Z. z. o cenách v znení neskorších predpisov, ako cena konečná, maximálna a nemenná, ktorá zahŕňa všetky náklady súvisiace s predmetom tejto zmluvy a pokrýva všetky zmluvné záväzky a rozsah predmetu plnenia určený v tejto zmluve.

**2.** Zmluvné strany sa dohodli, že objednávateľ zaplatí poskytovateľovi za vykonanie zmluvných činností, ktoré sú predmetom tejto zmluvy cenu ...... EUR bez DPH za jeden mesiac.

**3.** V prípade ak poskytovateľ je v čase uzavretia zmluvy platiteľom DPH, resp. ak by sa poskytovateľ počas trvania tejto zmluvy stal platiteľom DPH, platí že k cene dohodnutej podľa bodu 2 tohto článku zmluvy bude pripočítaná DPH vo výške stanovenej príslušnými právnymi predpismi.

**4.** Cenu za vykonané činnosti uhradí objednávateľ na základe faktúr poskytovateľa. Poskytovateľ vystaví objednávateľovi mesačne jednu faktúru. Prílohou faktúry musí byť vzájomne odsúhlasený súpis výkonov.

**5.** Lehota splatnosti faktúry je 15 dní odo dňa jej doručenia objednávateľovi. Faktúra musí spĺňať náležitosti daňového dokladu, v opačnom prípade je objednávateľ oprávnený faktúru vrátiť poskytovateľovi na prepracovanie. Lehota splatnosti novej faktúry plynie odo dňa jej doručenia objednávateľovi.

**6.** Poskytovateľ doručí faktúry za plnenia podľa tejto zmluvy na adresu objednávateľa uvedenú v záhlaví tejto zmluvy.

**7.** Faktúra sa považuje za uhradenú dňom odpísania peňažných prostriedkov z účtu objednávateľa.

**Článok IV.**

**Doba plnenia**

**1.** Táto zmluva sa uzatvára na dobu určitú – na dobu 48 mesiacov, konkrétne od 01.04.2023 do 31.03.2027. Zmluva nadobudne platnosť dňom jej podpisu oboma zmluvnými stranami a  účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky (ďalej len „Centrálny register zmlúv“) v súlade s ust. § 47a ods. 1 zákona č. 40/1964 Zb. Občiansky zákonník v znení neskorších predpisov. V zmysle ust. § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov (ďalej len “zákon č. 211/2000 Z. z.”) bude táto zmluva zverejnená objednávateľom v Centrálnom registri zmlúv.

**2.** Každá zmluvná strana je oprávnená od zmluvy odstúpiť pokiaľ druhá zmluvná strana podstatným spôsobom, alebo opakovane poruší svoje záväzky vyplývajúce z predmetu zmluvy a tieto neodstráni ani v náhradnom termíne. Márnym uplynutím tejto lehoty a neodstránením závadného stavu vzniká zmluvný dôvod k odstúpeniu od zmluvy. Odstúpením od zmluvy zmluva zaniká v okamihu doručenia písomného vyhotovenia odstúpenia druhej zmluvnej strane.

**3.** Každá zmluvná strana môže vypovedať zmluvu aj bez udania dôvodu, a to s výpovednou lehotou 3 mesiace. Výpoveď musí byť písomná, inak je neplatná a musí byť doručená druhej zmluvnej strane. Výpovedná lehota začne plynúť prvým dňom kalendárneho mesiaca nasledujúceho po mesiaci, v ktorom bola výpoveď doručená druhej zmluvnej strane.

**4.** Zmluvu je možné ukončiť písomnou dohodou zmluvných strán.

## Článok V.

## Povinnosť mlčanlivosti a ochrana osobných údajov

**1.** Zmluvné strany sa dohodli, že všetky skutočnosti, informácie a údaje, ktoré sa zmluvné strany dozvedeli v súvislosti s touto zmluvou, sú informáciami, o ktorých sú zmluvné strany povinné zachovávať mlčanlivosť, ak ďalej nie je dohodnuté inak. Tento záväzok mlčanlivosti platí aj po zániku tejto zmluvy.

**2.** Za porušenie povinnosti zachovávať mlčanlivosť ohľadne informácií podľa tohto článku zmluvy sa nepokladá zverejnenie zmluvy v Centrálnom registri zmlúv vedenom Úradom vlády Slovenskej republiky, upravené v článku IV. tejto zmluvy, ani iné sprístupnenie informácií podľa zákona č. 211/2000 Z. z. a tiež ani použitie potrebných informácií alebo dokumentov v prípadných súdnych, rozhodcovských, správnych a iných konaniach ohľadom práv a povinností vyplývajúcich zo zmluvy.

**3.** Poskytovateľ je oprávnený spracúvať osobné údaje zamestnancov objednávateľa odo dňa účinnosti tejto zmluvy, pričom účelom spracúvania osobných údajov je výlučne vykonávanie zmluvných činností podľa tejto zmluvy. Poskytovateľ je povinný pri spracúvaní osobných údajov fyzických osôb postupovať v súlade s Nariadením Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES a zákonom č. 18/2018 Z. z. o ochrane osobných údajov a o zmene a doplnení niektorých zákonov. Spracúvané osobné údaje je poskytovateľ povinný chrániť pred náhodným alebo nezákonným zničením, stratou, zmenou alebo neoprávneným poskytnutím a zachovávať mlčanlivosť o všetkých osobných údajoch, s ktorými príde do styku v súvislosti s plnením povinností podľa tejto zmluvy. Povinnosť zachovávať mlčanlivosť podľa tohto bodu trvá aj po zániku tejto zmluvy.

**Článok VI.**

**Záverečné ustanovenia**

**1.** Túto zmluvu je možné meniť a dopĺňať len písomnými dodatkami podpísanými oboma zmluvnými stranami.

**2.** Vo veciach neupravených touto zmluvou sa právne vzťahy založené zmluvou spravujú príslušnými ustanoveniami všeobecne záväzných právnych predpisov Slovenskej republiky.

**3.** Zmluvné strany vyhlasujú, že si túto zmluvu pozorne prečítali, jej obsahu porozumeli a na znak toho, že obsah tejto zmluvy zodpovedá ich skutočnej a slobodnej vôli, ju podpísali.

**4.** Táto zmluva je vyhotovená v slovenskom jazyku v troch rovnopisoch s platnosťou originálu, z ktorých jeden rovnopis obdrží poskytovateľ a dva rovnopisy obdrží objednávateľ.

V Bratislave, dňa: ..............................

Objednávateľ:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Mgr. Peter Egry JUDr. Denisa Vargová**

predseda predstavenstva podpredseda predstavenstva

Slovenská konsolidačná, a.s. Slovenská konsolidačná, a.s.

V .................., dňa ..............................

Poskytovateľ: